CELEX: 32007D0226
Language: da
Date: 2007-04-11 00:00:00
Title: 2007/226/EF: Kommissionens beslutning af 11. april 2007 om forlængelse af fristen for markedsføring af biocidholdige produkter, som indeholder visse aktive stoffer, der ikke er blevet undersøgt inden for rammerne af det i artikel 16, stk. 2, i direktiv 98/8/EF nævnte 10-årige arbejdsprogram (meddelt under nummer K(2007) 1545)

12.4.2007   
            
            
               DA
            
            
               Den Europæiske Unions Tidende
            
            
               L 97/47
            
         
      KOMMISSIONENS BESLUTNING
   
   af 11. april 2007
   om forlængelse af fristen for markedsføring af biocidholdige produkter, som indeholder visse aktive stoffer, der ikke er blevet undersøgt inden for rammerne af det i artikel 16, stk. 2, i direktiv 98/8/EF nævnte 10-årige arbejdsprogram
   (meddelt under nummer K(2007) 1545)
   (Kun den franske og den polske udgave er autentiske)
   (2007/226/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (1), særlig artikel 16, stk. 2, og
   ud fra følgende betragtninger:
   
               (1)
            
            
               I artikel 16, stk. 2, andet afsnit, og artikel 16, stk. 3, i direktiv 98/8/EF (i det følgende benævnt »direktivet«) hedder det, at der, hvis de krævede data og oplysninger til vurdering af et aktivt stof ikke forelægges inden for den fastsatte frist, kan træffes afgørelse om ikke at optage det pågældende aktive stof i direktivets bilag I, IA eller IB. Efter en sådan afgørelse skal medlemsstaterne tilbagekalde alle godkendelser af biocidholdige produkter, der indeholder det pågældende aktive stof.
            
         
               (2)
            
            
               Kommissionens forordning (EF) nr. 1896/2000 (2) og (EF) nr. 2032/2003 (3) indeholder de nærmere regler for gennemførelse af den første og anden fase af det i direktivets artikel 16, stk. 2, nævnte 10-årige arbejdsprogram. Artikel 4, stk. 2, i forordning (EF) nr. 2032/2003 fastsætter den 1. september 2006 som skæringsdato for, hvornår medlemsstaterne skal tilbagekalde godkendelser af biocidholdige produkter, som indeholder stoffer, der ikke har været genstand for nogen godkendt anmeldelse eller for en interessetilkendegivelse fra medlemsstaternes side.
            
         
               (3)
            
            
               Artikel 4a i forordning (EF) nr. 2032/2003, som ændret ved forordning (EF) nr. 1048/2005 (4), fastsætter, under hvilke betingelser medlemsstaterne kan ansøge Kommissionen om forlængelse af afviklingsperioden i artikel 4, stk. 2, og på hvilke betingelser en sådan forlængelse kan tillades.
            
         
               (4)
            
            
               Enkelte medlemsstater har sendt Kommissionen en ansøgning om forlængelse af denne afviklingsperiode for nogle af de aktive stoffer, der efter den 1. september 2006 ikke må benyttes i biocidholdige produkter, foruden oplysninger, som viser, at der stadig er behov for at benytte de pågældende stoffer.
            
         
               (5)
            
            
               Polen har indsendt oplysninger, der viser, at der indtil videre ikke findes egnede alternativer til cyfluthrin til anvendelse som insekticid til beskyttelse af tømmer i historiske bygninger og andre bygningsværker. En kort forlængelse af afviklingsperioden for dette stof forekommer rimelig, således at der kan forelægges effektivitetsdata om andre alternative stoffer og det kan blive muligt at markedsføre dem i Polen ifølge den nationale lovgivning.
            
         
               (6)
            
            
               Frankrig har indsendt oplysninger, der viser, at der er behov for det bredest mulige spektrum af midler mod larver, så at myg, der overbringer smitte af alvorlige sygdomme hos befolkningen i medlemsstatens oversøiske departementer, kan bekæmpes, og anmodet om, at temephos forbliver på markedet i disse områder. En forlængelse af afviklingsperioden for dette stof af hensyn til erstatning af det med andre egnede stoffer forekommer rimelig.
            
         
               (7)
            
            
               Frankrig har indsendt oplysninger, som viser, at det indtil videre er nødvendigt at fortsætte med at bruge ammoniak som biocidholdigt veterinærhygiejnisk produkt for at forebygge infektion med coccidier, cryptosporidium og nematoder hos husdyr. En forlængelse af afviklingsperioden for dette stof for gradvis at erstatte det med andre disponible stoffer, som er anmeldt til vurdering efter direktivets vurderingsprogram, forekommer rimelig.
            
         
               (8)
            
            
               Foranstaltningerne i denne beslutning er i overensstemmelse med udtalelse fra Det Stående Udvalg for Biocidholdige Produkter —
            
         VEDTAGET FØLGENDE BESLUTNING:
   Artikel 1
   Uanset artikel 4, stk. 2, i forordning (EF) nr. 2032/2003 kan de medlemsstater, der står opført i kolonne B i bilaget til denne beslutning, udstede eller videreføre en godkendelse til at markedsføre biocidholdige produkter, som indeholder stofferne i bilagets kolonne A, med henblik på anvendelse til de samfundsvigtige formål i bilagets kolonne D indtil de datoer, der fremgår af bilagets kolonne C.
   Artikel 2
   1.   Medlemsstater, der benytter sig af undtagelsen i artikel 1, sikrer, at følgende betingelser opfyldes:
   
               a)
            
            
               fortsat anvendelse kan kun finde sted på den betingelse, at produkter, der indeholder det pågældende stof, godkendes til det bestemte samfundsvigtige formål
            
         
               b)
            
            
               fortsat anvendelse accepteres kun, hvis den ikke indebærer uacceptabel påvirkning af menneskers eller dyrs sundhed eller af miljøet
            
         
               c)
            
            
               alle rimelige risikobegrænsende foranstaltninger pålægges, når godkendelsen gives
            
         
               d)
            
            
               biocidholdige produkter, som stadig markedsføres efter den 1. september 2006, får ny mærkning, som svarer til den begrænsede anvendelse
            
         
               e)
            
            
               medlemsstaterne sikrer efter omstændighederne, at godkendelsernes indehavere eller de pågældende medlemsstater selv søger at finde alternativer til disse anvendelsesformål, eller at der inden den 14. maj 2008 udarbejdes et dossier til indsendelse i overensstemmelse med proceduren i artikel 11 i direktiv 98/8/EF.
            
         2.   De pågældende medlemsstater underretter hvert år Kommissionen om anvendelsen af stk. 1 og især om de foranstaltninger, der træffes i henhold til litra e).
   Artikel 3
   Denne beslutning er rettet til Den Franske Republik og Republikken Polen.
   
      Udfærdiget i Bruxelles, den 11. april 2007.
      
         
            På Kommissionens vegne
         
         Stavros DIMAS
         
         
            Medlem af Kommissionen
         
      
   
   
      (1)  EFT L 123 af 24.4.1998, s. 1. Senest ændret ved Kommissionens direktiv 2006/140/EF (EUT L 414 af 30.12.2006, s. 78).
   
      (2)  EFT L 228 af 8.9.2000, s. 6. Ændret ved forordning (EF) nr. 2032/2003 (EUT L 307 af 24.11.2003, s. 1).
   
      (3)  Senest ændret ved forordning (EF) nr. 1849/2006 (EUT L 355 af 15.12.2006, s. 63).
   
      (4)  EUT L 178 af 9.7.2005, s. 1.
   
      BILAG
      Liste over godkendelserne i artikel 1
      
                  Kolonne A
               
               
                  Kolonne B
               
               
                  Kolonne C
               
               
                  Kolonne D
               
            
                  Aktivt stof
               
               
                  Medlemsstat
               
               
                  Dato
               
               
                  Anvendelsesformål
               
            
                  Cyfluthrin
                  EF-nr. 269-855-7
                  CAS-nr. 68359-37-5
               
               
                  Polen
               
               
                  1.9.2007
               
               
                  Til beskyttelse af bygningstømmer mod insekter; kun til erhvervsmæssig brug.
               
            
                  Temephos
                  EF-nr. 222-191-1
                  CAS-nr. 3383-96-8
               
               
                  Frankrig
               
               
                  14.5.2009
               
               
                  Til bekæmpelse af smittebærende myg; kun i Frankrigs oversøiske departementer.
               
            
                  Ammoniak
                  EF-nr. 231-635-3
                  CAS-nr. 7664-41-7
               
               
                  Frankrig
               
               
                  14.5.2008
               
               
                  Biocidholdigt veterinærhygiejnisk produkt til forebyggelse af infektion med coccidier, cryptosporidium og nematoder hos husdyr; kun når intet andet middel kan bruges med tilsvarende virkning.